SK Úradný vestník Európskej únie C 107/23

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2009/C 107/06

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„MARRONE DI COMBAI“

ES č.: IT-PGI-0005-0565-08.11.2006

CHZO ( X ) CHOP ( )

1. Názov:

„Marrone di Combai“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku (príloha II):

Trieda 1.6. Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

„Marrone di Combai“ je šľachtený ekotyp v typickom prostredí Predalpia v oblasti Treviso. Plody musia mať pri uvedení na trh tieto morfologické a obchodné vlastnosti:

Elipsovitý tvar so splošteným vrcholom. Hilum tvorí plstnatý pravidelný obrys s dobre viditeľnou širokou hviezdicou. Oplodie má svetlogaštanové až tmavogaštanové zafarbenie, nikdy nie príliš tmavé, s viditeľnými prúžkami; okrem toho musí byť ľahko oddeliteľné od osemenia. Osemenie svetlogaštanového sfarbenia pokrýva jedlú dužinu a má ojedinelé plytké nerovnosti, ktoré pri šúpaní umožňujú ľahké oddelenie šupy. Semeno, zvyčajne jedno na jeden plod, s nízkym percentom delenia má podobu jedného kusa s povrchovými ryhami. Dužina múčnatej konzistencie má belavé zafarbenie a po uvarení sa stáva chrumkavou a chutnou.

Pri uvedení na trh musia byť plody z rastlinolekárskeho hľadiska v optimálnom stave a musia mať tieto vlastnosti:

Extra trieda: plod veľkej veľkosti: 50 až 80 plodov na jeden kilogram; najviac 4 hmotnostné percentá plodov môžu mať hmyzom poškodenú vnútornú časť oplodia, najviac 3 hmotnostné percentá plodov môžu mať červivé oplodie.

Trieda I: 81 až 105 plodov na jeden kilogram; najviac 6 hmotnostných percent plodov môže mať hmyzom poškodenú vnútornú časť oplodia, najviac 5 hmotnostných percent plodov môže mať červivé oplodie.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Všetky postupy výroby sa musia uskutočniť v zemepisnej oblasti vymedzenej v bode 4, aby sa zaručili pôvod a kontrola výrobku.

3.6. Osobitné pravidlá krájania, strúhania, balenia atď.:

Balenie, ktoré spočíva v postupoch „curatura“ (hydroterapia) produktu, sa môže vykonávať mimo zemepisnej oblasti vymedzenej v bode 4, ale musí sa uskutočniť do 24 hodín po zbere, aby sa neznížila kvalita výrobku.

Inak sa výrobok musí uchovávať v chladnej miestnosti najviac 3 dni pri teplote od 0,5 do 2 °C a pri vlhkosti vzduchu od 95 do 98 %. Po tejto lehote sa výrobok musí podrobiť úkonu čistenia.

Pri postupe curatura (hydroterapia) sa plody ponoria do vody pri izbovej teplote na 5 až 7 dní, pričom uprostred cyklu sa voda vymení. Alternatívne sa môžu plody ponoriť do vody, ktorej teplota sa pohybuje od 45 do 48 °C, na 45 minút, po uplynutí ktorých sa rýchlo ponoria do studenej vody až do úplného vychladnutia. Potom sa vysušia pomocou teplovzdušnej sušičky a ventilátorov alebo, v prípade druhej možnosti, sa rozmiestnenia na drevené poličky a každý deň sa premiešavajú, až kým nie sú úplne suché.

Výrobok sa dodáva na trh výhradne v niektorom z týchto balení: jutových vreciach po 1, 2, 3, 5 a 25 kg, plastových sieťkach po 1, 2, 3, 5 a 25 kg, debničkách a v drevených košíkoch s hmotnosťou minimálne 1 kg a maximálne 5 kg. Balenia sa uzatvárajú kovovými spinkami pomocou zošívačky alebo sa zošívajú nylonovým vláknom pomocou zošívacieho stroja, alebo sa zviažu oloveným drôtom. Zapečatia sa pripevnením štítku s logom na obal. Debničky a košíky sa zabalia do celofánu a zapečatia sa oloveným drôtom, pričom logo musí byť dobre viditeľné.

3.7. Osobitné pravidlá pre označovanie:

Kontrolný orgán skontroluje, či je výrobok označený štítkom a logom s poznámkou „Marrone di Combai“, ktorej veľkosť je oveľa väčšia ako veľkosť ktorejkoľvek inej poznámky. Na štítku alebo nádobách môžu byť vyznačené tieto údaje: meno a značka výrobcu alebo baliarne, pôvodná čistá hmotnosť a trieda, informácie výživového a dietetického charakteru, rok výroby, pokyny na správne skladovanie a použitie výrobku. Logo tvorí štylizovaný gaštan obklopený pichliačmi ostnatej tobolky svetlogaštanového zafarbenia, ktorý sa nachádza v tmavohnedom štvorci (svetlogaštanová farba – Pantone 465U tmavogaštanová farba – Pantone 4625U). Rozmery loga môžu byť takéto: 65 mm x 102 mm, 33 mm x 51 mm, 17 mm x 25 mm, 8 mm x 12 mm.

4. Stručné vymedzenie zemepisnej oblasti:

Zemepisná oblasť produkcie „Marrone di Combai“ zahŕňa územie týchto obcí v provincii Treviso: Cison di Valmarion, Cordignano, Follina, Fregona, Miane, Revine Lago, Sarmede, Segusino, Tarzo, Valdobbiadene a Vittorio Veneto.

5. Spojenie so zemepisnou oblasťou:

5.1. Špecifickosť zemepisnej oblasti:

Územie vymedzené v bode 4 sa celé rozprestiera na kopcoch predalpského pásma.

Typicky horské (predalpské) územie, na ktorom sa produkuje výrobok „Marrone di Combai“, z čisto geologického hľadiska tvorí komplex vápencových a kremičitých hornín s krasovou morfológiou a komplex pahorkov, pre ktorý sú príznačné hlboké zárezy, príkre svahy a rozsiahle procesy sadania pôdy v dôsledku prekrývania sa tvrdých a odolných hornín. Tento typ orografie má z klimatického hľadiska veľký význam: predalpskému reťazcu a pahorkom sa darí vďaka tomu, ako sú rozmiestnené, vytvárať bariéru proti východným vetrom, pričom ponechávajú voľný priechod veterným prúdom zo severu, čím sa znižuje ročná amplitúda teploty v porovnaní s nížinou. Hojné množstvo zrážok v súlade s rovnodennostným zrážkovým režimom a žiadny výskyt hmly, ktorá sa vyskytuje vo všetkých ostatných lokalitách Pádskej nížiny a Benátskej nížiny, prispievajú k príznačnému charakteru podnebia, takže je osobitne vhodné na pestovanie „Marrone di Comabai“.

5.2. Špecifickosť výrobku:

Senzorickými rozbormi súboru testovacích vzoriek sa zistilo, že charakteristické vlastnosti dužiny, najmä so zreteľom na mäkkú konzistenciu, pozitívne prispievajú k celkovému hodnoteniu plodov. Okrem aspektov, ktoré ovplyvňujú hmatové vnímanie, sa vyznačuje osobitným aromatickým profilom, ktorý je oceňovaný pre výraznú intenzitu charakteristických korenistých, kvetinových a bylinných vnemov pociťovaných pri konzumácii výrobku. Kvantitatívne hodnoty vyjadrené opisnými prvkami, ktoré sú osobitne určené na senzorickú analýzu, vykazujú vysokú intenzitu, pokiaľ ide o arómu, aromatickú stálosť, jemnosť, a naopak, veľmi nízku intenzitu pri kritériách spojených s negatívnym celkovým hodnotením plodov z hľadiska trpkosti a horkosti. Osobitné aromatické vlastnosti „Marrone di Combai“ závisia od charakteristických vlastností pôdy v pestovateľskej oblasti a sú vyjadrením úzkej väzby medzi stromami, pôdou a pestovateľským prostredím.

5.3. Príčinná súvislosť medzi zemepisnou oblasťou a kvalitou alebo vlastnosťami výrobku (pre CHOP) alebo špecifickou kvalitou, povesťou alebo inou vlastnosťou výrobku (pre CHZO):

Okrem osobitných vlastností výrobku je žiadosť o zápis „Marrone di Combai“ do registra CHZO založená hlavne na jeho povesti.

Existenciu osobitných kvalitatívnych vlastností gaštanu v oblasti „Marrone di Combai“ potvrdzujú mnohé historické svedectvá, z ktorých najstaršie pochádzajú z 12. storočia. Tieto svedectvá svedčia o tom, že pre charakteristiku produktu sú podstatné nielen faktory životného prostredia, ale aj ľudské faktory, keďže gaštan vždy zohrával dôležitú úlohu v obžive obyvateľov týchto pahorkov. Jedno z týchto svedectiev, ktoré pochádza z 18. septembra 1665, totiž poukazuje na sociálne aspekty a na aspekt spoluúčasti pri zbere gaštanov. Na zbere plodov, ktorý sa reguloval prostredníctvom prideľovania kvót v závislosti od zloženia rodín, sa podieľalo celé obyvateľstvo vrátane žien a detí.

Dobrá povesť a popularita „Marrone di Combai“ sa pomerne nedávno rozšírila mimo Benátska medzi spotrebiteľov celého Talianska najmä vďaka vidieckym slávnostiam a oslavám, ako je „Festa dei Marroni di Combai“, ktorá je od roku 1945 významnou miestnou a národnou udalosťou.

Osobitný charakter tohto výrobku je úzko spätý so zemepisným prostredím produkcie.

Geologické vlastnosti oblasti produkcie a najmä prítomnosť vápencových a kremičitých hornín s krasovou morfológiou, ako aj príkrych svahov a strmých kopcov, zabraňujú tvorbe stojatých vôd a zabezpečujú optimálne odvodňovanie pestovateľskej pôdy, ktorá dužine dodáva mäkkosť a jemnosť, ako aj výraznú aromatickosť, dobrú odolnosť bez známok trpkosti a horkosti.

Okrem toho bariéra proti východným vetrom, ktorú tvoria pahorky, a prúdenie vetrov zo severu, ktoré znižujú ročnú amplitúdu teploty v porovnaní s nížinou a zabraňujú vytváraniu hmiel, pozitívne vplývajú na zdravie rastlín a na vývoj stromov, čo umožňuje získavať zdravý a kvalitný výrobok.

Odkaz na uverejnenie špecifikácie:

Tento správny orgán začal vnútroštátne námietkové konanie prostredníctvom uverejnenia žiadosti o uznanie „Marrone di Combai“ v Úradnom vestníku Talianskej republiky č. 273 z 23. novembra 2005.

Konsolidované znenie výrobnej špecifikácie je dostupné na:

— internetovej stránke www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg alebo

— priamo na úvodnej stránke ministerstva pre poľnohospodársku, potravinovú a lesnú politiku (www.politicheagricole.it). Kliknite na „Prodotti di Qualità“ (na ľavej strane obrazovky) a potom na „Disciplinari di Produzione all’esame dell’UE“ (nariadneie ES č. 510/2006).

(1) Ú. v. EÚ L 93, 31.3.2006, s. 12.